অস্ট্রেলিয়াকে জব্দ করতে পিচ কারসাজির আশ্রয় নিয়েছে ভারত?
ভারতে বোর্ডার-গাভাস্কার ট্রফি শুরু হচ্ছে বৃহস্পতিবার।
ভারত ও অস্ট্রেলিয়ার মধ্যকার চার ম্যাচের এই টেস্ট সিরিজের প্রথম ম্যাচ নাগপুরে বৃহস্পতিবার বাংলাদেশ সময় সকাল দশটায় শুরু হবে।
এই সিরিজ দিয়ে ভারত ও অস্ট্রেলিয়ার মধ্যকার ক্রিকেটীয় সম্পর্কের ৭৫ বছর পূর্ণ হলো, এই ৭৫ বছরে মাঠে ও মাঠের বাইরে নানা বিতর্ক, দুই দলের ক্রিকেটারদের দ্বৈরথ, কারও কারও কিংবদন্তী হয়ে ওঠা এবং শক্তিমত্তার উত্থান পতন দেখেছে ক্রিকেট দর্শকরা।
এরই মধ্যে ভারতের মাটিতে টেস্ট সিরিজ জয় হলে সেটি ‘অ্যাশেজের চেয়েও বড় হবে’ বলে ঘোষণা করেছেন অস্ট্রেলিয়ান ক্রিকেটার স্টিভ স্মিথ।
অস্ট্রেলিয়া এখন টেস্ট ক্রিকেট র‍্যাংকিংয়ের এক নম্বর দল, ভারত আছে দুই নম্বরে।

গত ১১ বছরে ভারত নিজেদের মাটিতে কোনও টেস্ট সিরিজ হারেনি।
কিন্তু এই সিরিজ শুরুর আগেই ভারতের বিরুদ্ধে অভিযোগ উঠছে পিচ কারসাজির।

ভারত এবারও পরিপূর্ণ প্রস্তুতি নিয়েই মাঠে নামছে, তবে দলটির বিরুদ্ধে এবারে অভিযোগ উঠেছে সরাসরি পিচ নিয়ে কারসাজি করেছে নাগপুরের উইকেট কিউরেটররা।
অস্ট্রেলিয়া ও ভারতের ক্রিকেটাররা ম্যাচের আগের দিন দীর্ঘসময় ধরে নাগপুরের উইকেট পর্যবেক্ষণ করেছেন।
এই উইকেটে স্পিন ধরবে এটুকু নিশ্চিত বলছেন বিশ্লেষকরা।
নাগপুরে ম্যাচ কভার করতে গিয়ে ক্রিকেট পোর্টাল ক্রিকবাজের ক্রিকেট বিশ্লেষক ভারাতসুন্দারেসান নিজের ভেরিফাইড একাউন্ট থেকে টুইট করে বলছেন, নাগপুরে পিচে চমকে দেয়ার মতো কাজ করা হয়েছে।
“গ্রাউন্ডসে যারা কাজ করছেন তারা পিচের মাঝে গোটা জায়গাটাতে পানি ঢেলেছেন কিন্তু দুই পাশে বাহাতি ব্যাটসম্যানদের জন্য অফ সাইডে পানি ঢালেননি।”
অস্ট্রেলিয়ার একাদশে পাঁচজন বাহাতি ব্যাটসম্যান খেলার কথা রয়েছে- ডেভিড ওয়ার্নার, উসমান খাজা, ট্রাভিস হেড, অ্যালেক্স ক্যারি ও ম্যাট রেনশ, অপরদিকে ভারতের লাইন আপে সর্বোচ্চ দুইজন বাহাতি ব্যাটসম্যান থাকবেন।
অস্ট্রেলিয়ার অধিনায়ক প্যাট কামিন্স ম্যাচের আগে সংবাদ সম্মেলনে বলেন, “দেখে মনে হচ্ছে বাহাতি ব্যাটসম্যানদের জন্য খানিকটা শুষ্ক আছে উইকেট। কঠিন হবে এটা সত্যি, তবে আমাদের ব্যাটসম্যানদের চ্যালেঞ্জ সামলানোর মতো কোয়ালিটি রয়েছে।”

অস্ট্রেলিয়ার সাবেক টেস্ট ক্রিকেটার সাইমন ও’ডোনেল মনে করেন, “এটা খুব বাজে হচ্ছে, আইসিসির উচিৎ বিষয়টি নিয়ে প্রশ্ন তোলা।”
ভারতের ক্ষেত্রে এসব বিষয়ে অনেক প্রশ্ন তোলা হয় কিন্তু শেষ পর্যন্ত আইসিসি কার্যকর কোনও ব্যবস্থা নেয় না বলছেন এই সাবেক ক্রিকেটার।
ক্রিকেট লেখক রবার্ট ক্র্যাডক ফক্স স্পোর্টসে লিখেছেন, “অনেক সময় এমন বলা হয়ে থাকে, যে দুই দলের জন্যই তো উইকেট সমান। কিন্তু নাগপুরে বিষয়টি এমন নয়, নাগপুরে সরাসরি উইকেটে কারসাজি করা হচ্ছে, এটা খুব খারাপ।”
টেস্ট ক্রিকেটে ঘরের মাটিতে দলগুলোর উইকেট এবং কন্ডিশনের সুবিধা নেয়ার বিষয়টি স্বাভাবিক বিষয় তবে অস্ট্রেলিয়ান বিশেষজ্ঞদের অনেকে মনে করছেন, ‘এখানে সরাসরি উইকেট নিজেদের মতো করে তৈরি করে নেয়া হচ্ছে।’
অস্ট্রেলিয়ার স্টিভ স্মিথ মনে করেন বাঁ হাতি ব্যাটসম্যানদের জন্য কঠিন হবে এই উইকেটে ব্যাট করা।
“উইকেট খুব শুষ্ক মনে হয়েছে,” বলছেন স্মিথ।
অস্ট্রেলিয়ান সংবাদপত্র দ্য এইজের প্রধান ক্রিকেট লেখক ড্যানিয়েল ব্রেটিগ লিখেছেন, এই ধরনের কারসাজি করা উইকেটেও যদি ভারতকে হারিয়ে দেয় অস্ট্রেলিয়া, এটা হবে দেশটির ক্রিকেট ইতিহাসের সেরা জয়।
আঠারো বছর আগে অস্ট্রেলিয়া ভারতের মাটিতে একটি টেস্ট সিরিজেরে প্রথম ম্যাচে হেরে গিয়েছিল।
সেই ম্যাচে পার্ট টাইম স্পিনার মাইকেল ক্লার্ক নয় রানে ছয় উইকেট নিয়েছিলেন।
অস্ট্রেলিয়া ১০৭ রান তাড়া করতে নেমে ৯৩ রানে অলআউট হয়ে গিয়েছিল।
ম্যাচ শেষে অস্ট্রেলিয়ার তৎকালীন টেস্ট অধিনায়ক রিকি পন্টিং বলেছিলেন, “এটাকে কোনওভাবেই টেস্ট ক্রিকেটের উইকেট বলা যায় না।”
অস্ট্রেলিয়াও এবারে তৈরি হয়েছে, একজন বাড়তি স্পিনারকে একাদশে দেখা যেতে পারে আগামী ম্যাচে।
ভারতও উইকেট নিয়ে খুশি নয় বলছেন ভারতের ক্রিকেট সাংবাদিক বোরিয়া মজুমদার।
“টিম ইন্ডিয়ার কোচ রাহুল দ্রাবিড় ও অধিনায়ক রোহিত শর্মা দীর্ঘসময় উইকেটের কিউরেটরের সাথে আলাপ করেছেন। রাহুল দ্রাবিড়কে একেবারেই খুশি মনে হয়নি।”
রোহিত শর্মা ম্যাচের আগে সংবাদ সম্মেলনে বলেছেন, 'সবার কাছে বার্তা একেবারে স্পষ্ট। যা কিছু করা দরকার এই সিরিজ জিততে আমরা করবো। আমরা প্রতিটি মাঠে যাবো উইকেট দেখবো, সেরা একাদশ নির্বাচন করবো।'
রোহিত শর্মা আরও বলেন, “আমি অনুভব করি আমাদের কাজ খেলা। পিচ নিয়ে অনেক কথা হচ্ছে। ২২জন কোয়ালিটি ক্রিকেটার খেলবেন, যারা বল টার্ন করবে কি না, সিম কাজ করবে কি না এসব পরোয়া করে না।”
ভারতের সাবেক ক্রিকেটার হরভজন সিং টুইটারে লিখেছেন, “ভারতের সাথে অস্ট্রেলিয়ার টেস্ট সিরিজ সবচেয়ে বড় বিষয় হওয়ার কথা, দু:খজনকভাবে টেস্ট ক্রিকেটের চেয়ে পিচের কথাই বেশি শোনা যাচ্ছে।”
ক্রিকেট উপস্থাপক হারশা ভোগলে মনে করেন, টেস্ট ক্রিকেটের মূল বিষয়ই হচ্ছে ঘরের মাটিতে সুবিধা কাজে লাগানো।
তিনি টুইট করে বলেছেন, “খেলা শুরুর আগেই উইকেট নিয়ে বাড়তি কথা হচ্ছে। এটা দুই দলের জন্যই সমান। যারা সফর করতে আসবে তাদের জন্য চ্যালেঞ্জ থাকবেই।”
এই ধরনের উইকেটকে ‘র‍্যাংক টার্নার’ বলা হয় ক্রিকেটের ভাষায়।
যেখানে যত সময় গড়ায় তত স্পিনারদের বল বেশি ঘোরে।
ভারতের সাবেক কোচ রাভি শাস্ত্রী বলেছেন, তিনি চান যাতে একদম প্রথম দিন থেকেই যাতে বল ঘোরে।

Summary Not Found